num_pages: 240
description: Romanul continuă „experimentul de mentalitate” început de Dan Lungu cu Raiul găinilor - coborârea într-un comunism remanent nu la nivel politic sau social, ci la nivelul omului obișnuit trecut prin acel sistem și profund marcat de el. Sînt o babă comunistă! te provoacă să zâmbești, sa râzi în hohote, să te întristezi, dar mai ales să-ți întrerupi, pentru câteva clipe, lectura și să ieși afară spre a te convinge că realitatea e altfel, că oamenii sunt altfel. Însă, chiar și după acest exercițiu, nu-ți rămâne decât șansa să constați că scriitorul ți-a cunoscut vecina de bloc, pe fiica acesteia plecată în Canada, l-a cunoscut pe fostul tău coleg de serviciu care spunea bancuri politice, fiind în același timp informator, te-a cunoscut pe tine. Și apoi a scris această carte tocmai pentru a ne oferi tuturor o nouă oglindă, în care să ne vedem așa cum suntem și cum, de multe ori, n-am vrea să fim.„Originalitatea lui Dan Lungu este de găsit aici: literatura sa este atât de aproape de realitate, încât devine realitatea însăși, surprinsă, desprinsă din magma cotidianului cu niște instrumente de o finețe remarcabilă. Se simte acribia sociologului, desigur, dar abilitatea auzului sociologic e doar un ingredient printre altele.” (Luminița Marcu)„Dan Lungu are marele talent de a utiliza cu măiestrie stilul oral pentru a prezenta situațiile cu mult umor subversiv. El se situează în tradiția marelui umorist ceh Jaroslav Hasek, creatorul bravului soldat Svejk. Este un autor de mare valoare al României postsocialiste, continuând timpurile de aur ale literaturii interbelice.” (Berliner Zeitung)
language: Romanian
title: Sînt o babă comunistă!
publisher: Polirom